b"\n_START_ARTICLE_\nFont del Raget d'en Ramon\n_START_SECTION_\nEntorn i descripci\xc3\xb3\n_START_PARAGRAPH_\nSegons consta en una petita placa, la va arranjar la Societat de Ca\xc3\xa7ador del Maresme, que hi va fer dues piques de factura senzilla com a abeuradors per a la fauna. La mina que la prove\xc3\xafa (del tipus de vall oberta), encara presenta un cert inter\xc3\xa8s: el portal est\xc3\xa0 en relatiu bon estat i t\xc3\xa9 un arc de nivell a plec de llibre que ja hauria d'haver caigut, ja que el brancal de la dreta est\xc3\xa0 parcialment destru\xc3\xaft (probablement en intentar entrar-hi alg\xc3\xba a dins). El sostre \xc3\xa9s de construcci\xc3\xb3 robusta, fet amb pedres de bona mida, per\xc3\xb2 un esfondrament a pocs metres de la boca fa que ara no ragi. El tram inicial de la galeria \xc3\xa9s net i a terra queden restes de tub de gerrer.\n_START_SECTION_\nAcc\xc3\xa9s\n_START_PARAGRAPH_\n\xc3\x89s ubicada a Premi\xc3\xa0 de Dalt, al cam\xc3\xad que ressegueix el torrent del Bon Jes\xc3\xbas. Situats al Mirador de la Cornisa, seguim 350 metres amunt fins a trobar a la dreta l'inici d'aquest cam\xc3\xad. Tres petits rocs a terra, uns metres dins del bosc, ens n'indiquen el punt correcte. La font \xc3\xa9s 350 metres m\xc3\xa9s endavant, a tocar del cam\xc3\xad i a l'esquerra. Coordenades: x=444194 y=4596249 z=398."